Κόκορας κοκκινιστός με δυόσμο και καρύδια από τη Θεσσαλία
Οι Γάλλοι υπερηφανεύονται για τον «coq au vin», τον κρασάτο κόκορά τους, αλλά ο θεσσαλικός κόκορας δεν έχει τίποτα να ζηλέψει από τη διάσημη γαλλική συνταγή.
1 κόκορας περίπου 1.800 γρ. (ζητάμε από τον κρεοπώλη να τον κόψει σε 8-10 κομμάτια και να βγάλει την πέτσα), 600 γρ. ξερά κρεμμύδια, ψιλοκομμένα, 1 κιλό ντομάτες ώριμες, ξεφλουδισμένες και ψιλοκομμένες (με το ζουμί τους), 60 ml τσίπουρο, τα φύλλα από 1/2 μάτσο φρέσκο δυόσμο, ψιλοκομμένα, 3 κουτ. σούπας καρυδόψιχα, χοντροκομμένη και καβουρδισμένη (σε αντικολλητικό τηγάνι για 2-3 λεπτά, χωρίς λιπαρή ουσία), 100 ml ελαιόλαδο, αλάτι, φρεσκοτριμμένο πιπέρι
Για τον κοκκινιστό κόκορα ξεκινάμε ζεσταίνοντας σε μια φαρδιά κατσαρόλα το λάδι σε δυνατή φωτιά και σοτάρουμε τον κόκορα για 5-7 λεπτά, μέχρι να ροδίσει από όλες τις πλευρές. Βγάζουμε με τρυπητή κουτάλα σε ένα πιάτο.Χαμηλώνουμε τη φωτιά και στο ίδιο λάδι ρίχνουμε τα κρεμμύδια και τα σοτάρουμε για 5 λεπτά, μέχρι να μαλακώσουν.Προσθέτουμε τα κομμάτια του κόκορα (εκτός από αυτά του στήθους) και τις ντομάτες, ανακατεύουμε και ρίχνουμε το τσίπουρο.Αφήνουμε 2-3 λεπτά, να εξατμιστεί το αλκοόλ, αλατοπιπερώνουμε και ρίχνουμε όσο ζεστό νερό χρειάζεται για να σκεπαστεί ίσα ίσα ο κόκορας.Σκεπάζουμε με το καπάκι και μαγειρεύουμε για 20 λεπτά.Προσθέτουμε και τα κομμάτια από το στήθος, ανακατεύουμε και μαγειρεύουμε για άλλα 30 λεπτά ή μέχρι να μαλακώσει ο κόκορας.Σκορπίζουμε τον δυόσμο, ανακατεύουμε απαλά και αποσύρουμε από τη φωτιά.Πασπαλίζουμε τον κοκκινιστό κόκορα με το καρύδι και σερβίρουμε.Συνοδεύουμε με χυλοπίτες ή κοφτό μακαρόνι ή κριθαράκι.
Κόκορας,Κρεμμύδι,Ντομάτα